Gara presidenciale mes republikanëve në Ilinoi
Sipas anketave, ish guvernatori i shtetit Massachusetts Mitt Romney gëzon mbështetje më të madhe se sa ish senatori Rick Santorum
Kandidati republikan për president, Mitt Romney duket se ka një mbështetje më të madhe se sa rivali i tij kryesor, Rick Santorum në shtetin e Ilinoit, ku sot zhvillohen zgjedhjet paraprake. Sipas anketave të opinionit, zoti Romney gëzon një mbështetje prej 15 për qind më të madhe se zoti Santorum. Ilinoi ka 54 delegatë dhe një fitore për zotin Romney do t’i jepte atij një shtytje të rëndësishme. Ish guvernatori i shtetit Massachusetts ka siguruar tashmë 521 delegatë, krahasuar me 253 delegatë për zotin Santorum. Dy kandidatët e tjerë, Newt Gingrich dhe Ron Paul, janë shumë më mbrapa. Qyteti më i madh në Ilinoi, Çikagoja, ka një bllok të madh votuesish dhe popullata në zonat rurale më konservatore të këtij shteti mund të luajnë një rol të rëndësishëm në përcaktimin e fituesit. Siç vihet në dukje në materialin në vazhdim, ekonomia dhe shpenzimet qeveritare janë çështjet më shqetësuese për votuesit ndërsa ata shkojnë në qendrat e votimit. Në dyqanin e tij të vogël, në një prej rrugëve kryesore në qendër të qytetit Pontiac në Ilinoi, Jon Sear riparon kompjuterat. Ai thotë se biznesi i tij bazohet mbi një parim kryesor. Zoti Sear thotë se kjo logjikë e thjeshtë mungon tek qeveria e shtetit të Ilinoit, ku sipas përllogaritjeve deficiti buxhetor e kalon shifrën e 11 miliardë dollarëve. Ndërsa kandidatët republikanë për president bënin fushatë në gjithë shtetin, buxheti në vështirësi i Ilinoit dhe shpenzimet e qeverisë federale janë shqetësuese për shumë votues si zoti Sear dhe gruaja e tij Amy. Sipas anketave të opinionit në Ilinoi, ish guvernatori i shtetit Masaçusets, Mitt Romney gëzon mbështetje më të madhe se sa ish senatori Rick Santorum. Ndërkohë që zoti Romney mund të fitojë me lehtësi mbështetjen e grupeve të mëdha të votuesve të moderuar republikanë të Çikagos, Rick Santorum ka të ngjarë të fitojë në zona në periferi të qytetit, si në qytetin Pontiac me popullsi prej 12 mijë banorësh. Në zgjedhjet e mëparshme, zoti Santorum ka theksuar çështjet shoqërore, si qëndrimi i tij kundër legalizimit të abortit, për ta ndihmuar atë që të fitojë më shumë mbështetje se sa zoti Romney nga votuesit konservatorë. Por Jon Sear thotë se në Ilinoi nuk funksionon kështu. Jim McConoughey është drejtor ekzekutiv i organizatës Heartland Partnership, e cila përpiqet të nxisë zhvillimin ekonomik në rajonet qendrore të shtetit. Dhe kjo është arsyeja kryesore që Amy dhe Jon Sear janë kaq të shqetësuar rreth së ardhmes. Jon dhe Amy Sear mendojnë se Rick Santorum ka zgjidhjet më të mira për këto shqetësime, dhe duan që ai të zgjidhë problemet ekonomike të vendit në mënyrë që Jon të mund të vazhdojë riparimin e kompjuterve, profesion ky që mban qytetin dhe familjen e tij në biznes. Mbetet për t’u parë nëse një numër i mjaftueshëm republikanësh të Ilinoit janë të këtij mendimi apo nëse ata mendojnë se Mitt Romney është zgjedhja më e mirë për të zgjidhur problemet ekonomike të vendit.